**RELACION**

**PËR**

**PROJEKTLIGJIN**

**“PËR GARDËN E REPUBLIKËS SË SHQIPËRISË”**

1. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Qëllimi i këtij projektligji është reformimi i Gardës së Republikës duke i dhënë një frymë të re bashkëkohore. Ky projektligj synon të përmirësojë veprimtarinë e Gardës së Republikës në tërësi dhe përafrimin e saj me institucionet homologe. Ky projekt-ligj ka parashikuar, ndër të tjera, si objektiv të reformës së tij, riorganizimin në tërësi të Gardës, duke përafruar statusin e punonjësit të këtij shërbimi me atë të punonjësit të Policisë së Shtetit por njëkohësisht duke ruajtur misionin.

**Objektivat që synohen të arrihen me miratimin e këtij projekt-akti janë**:

* përcaktimi me ligj të veçantë dhe të integruar i organizimit dhe funksionimit të Gardës dhe i sistemit të gradave e karrierës së punonjësit të këtij institucioni;
* përcaktimi më i plotë i veprimtarisë së Gardës;
* përcaktimi i qartë i autoriteteve dhe komptencave të tyre;
* përcaktimi me ligj i kritereve të emërimit dhe të lirimit të Drejtorit të Përgjithshëm;
* përcaktimi me ligj i kritereve të përgjithshme dhe i kritereve të veçanta të pranimit te punonjësve;
* përcaktimi i autoriteteve përkatëse për nxjerrjen e akteve nënligjore, në veçanti duke ndarë përcaktimin e rregullave të brendshme të organizimit të Gardës nga Drejtuesi dhe i Rregullores së saj, që përfshin dispozitat mbi personelin dhe disiplinën, pajisjet, mjetet, armatimi me vendim të Këshillit të Ministrave;
* qasjen e përafërt me Policinë e Shtetit përsa i përket sistemit të gradave, arsimimit, marrëdhënieve të punës. Zëvendësimi i sistemit aktual të gradave ushtarake me ato policore sjell rifreskim të termave dhe vetë statusit që mbart institucioni.

Hartimi i këtij projektligji është një domosdoshmëri e kohës. Periudha mbi pesëmbëdhjetëvjeçare që ka kaluar nga ligji i cili aktualisht është në fuqi dhe problematikat që ka diktuar dinamika e punës, kanë bërë të nevojshëm hartimin e këtij projektligji, me synim për t’ia përshtatur situatës aktuale.

Ligji nr. 8869, datë 22.05.2003 “Për Gardën e Republikës së Shqipërisë”, i ndryshuar, është miratuar në një kohë, ku siguria e Personaliteteve realizohej edhe nga ushtarë të shërbimit të detyrueshëm dhe rrjedhimisht struktura, përbërja organike dhe gradat, mbartin terma që i përkasin strukturave të Forcave të Armatosura.

Gjithashtu, nevoja e kësaj nisme legjislative është diktuar edhe në prioritetet e Ministrisë së Brendshme, konkretisht në përmbushje të prioritetit për mbrojtjen dhe sigurinë kombëtare, forcimin e rendit dhe sigurisë publike, ka lindur domosdoshmëria e reformimit të kuadrit ligjor për Gardën e Republikës, duke përcaktuar kështu në mënyrë më të qartë e më të plotë detyrat dhe përgjegjësitë e këtij institucioni.

**Ndër të tjera, nevoja e miratimit të një ligji organik të ri për Gardën e Republikës rrjedh pasi:**

* Ky institucion ofron siguri më të lartë e më të specializuar për Personalitetet e Larta Shtetërore të vendit dhe ato homologe të shteteve të tjera, gjatë qëndrimit të tyre në Republikën e Shqipërisë. Gjithashtu, siguron edhe Personalitete të tjera shtetërore që për shkak të misionit dhe funksioneve të tyre klasifikohen si të tillë.
* Organizimi, funksionimi, formimi profesional, kriteret e pranimit, detyrat dhe përgjegjësitë e Gardës janë specifike dhe të ndryshme nga ato të strukturave të tjera të sigurisë në Ministrinë përgjegjëse për rendin dhe sigurinë publike.
* Struktura të tjera të fushës së sigurisë si: Policia e Shtetit, Shërbimi për Çështjet e Brendshme dhe Ankesat në Ministrinë e Brendshme, Shërbimi Informativ Shtetëror, Agjencia e Inteligjencës së Sigurisë e Mbrojtjes, Policia e Burgjeve, etj, Policia për mbrojtjen nga zjarri dhe shpëtimi, funksionojnë me ligje organike të veçanta.
1. **VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Ky projektligj është parashikuar në Programin Analitik të Projektakteve, për katërmujorin e dytë për vitin 2020, për Ministrinë e Brendshme.

1. **ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Kuadri ligjor në fuqi, që rregullon veprimtarinë e Gardës, ka hasur problematika të cilat konkretisht kanë të bëjnë me:

* Përgjegjësitë e institucionit të përcaktuara në ligjin ekzistues janë të përgjithshme duke lënë kështu hapësirë për keqinterpretim dhe moszbatim.
* Nuk parashikohen përgjegjësi dhe kompetenca për Ministrin përgjegjës për rendin dhe sigurinë publike, si autoriteti më i lartë në nivel politik e strategjik i këtij institucioni.
* Përgjegjësitë dhe kompetencat e Drejtuesit të Gardës rezultojnë jo të plota.
* Nuk parashikohen në ligjin ekzistues parimet mbi të cilat funksionon Garda, detyrat kryesore, veprimtaria, masat e sigurisë dhe simbolet.
* Nuk janë përcaktuar në ligjin ekzistues në mënyrë të detajuar rregullat mbi marrëdhëniet e punës.

**Disa nga risitë që sjell ky projektligj janë:**

* Mundëson parashikimin e të gjitha normave që rregullojnë veprimtarinë e Gardës duke evituar kështu keqinterpretime në zbatimin e tij;
* Menaxhimi i strukturave bëhet më funksional dhe rritet efiçenca në punë;
* Reformim në mënyrë rrënjësore të të gjithë kuadrit ligjor;
* Përmirësim në garantimin e sigurisë së personaliteteve në ruajtje;
* Për shkak të rëndësisë së institucioneve, koha e mbrojtjes së Presidentit të Republikës, Kryetarit të Kuvendit dhe Kryeministrit të vendit, pas përfundimit të mandatit apo lirimit nga detyra ka ndryshuar në raport me përcaktimet në ligjin aktual.
* Janë përcaktuar me ligj, koha e ruajtjes dhe mbrojtjes së banesës, pas mbarimit të mandatit të Presidentit të Republikës, si dhe të lirimit nga detyra të Kryetarit të Kuvendit dhe Kryeministrit;
* Është parashikuar me ligj, siguria e Presidentit të zgjedhur pas betimit të tij në Kuvend;
* Veprimtaria operacionale është e ndarë nga drejtimi politik;
* Detyrat dhe përgjegjësitë e Gardës përcaktohen me ligj dhe janë të njohura për publikun;
* Rregullimin me ligj të çështjeve të formimit bazë, kualifikimeve, specializimeve dhe trajnimeve të vazhdueshme;
* Ndryshim të sistemit të gradave, duke filluar nga emërtimi, kriteret, procedurat e konkurrimit dhe fitimit të gradës;
* Përmirësim të të gjithë elementëve përbërës të përformancës, gjatë kohës në shërbim;
* Përcaktohet qartë marrëdhënia institucionale midis Ministrit përgjegjës për rendin dhe sigurinë publike dhe Drejtuesit të Gardës;
* Përmirësim të të drejtave të punonjësit të Gardës;
* Zgjerim dhe përmirësim i marrëdhënieve të bashkëpunimit me subjekte të tjera, shtetërore dhe private;
* Normimin për vërtetimin e besueshmërisë së punonjësve të strukturave që kanë përgjegjësinë për mirëqenien shëndetësore dhe sociale të Personaliteteve.
1. **VLERËSIMI I LIGJSHMËRISË, KUSHTETUESHMËRISË DHE HARMONIZIMI ME LEGJISLACIONIN NË FUQI VENDAS DHE NDËRKOMBËTAR**

Ky projektligj është në përputhje me Kushtetutën si dhe është në harmoni të plotë me legjislacionin në fuqi, garanton zbatimin e tyre, duke respektuar të drejtat dhe liritë e njeriut.

Miratimi i këtij projektligji do të sjellë shfuqizimin e Ligjit nr. 8869, datë 22.5.2003, “Për Gardën e Republikës së Shqipërisë”, të ndryshuar dhe të Ligjit nr.9366, datë 31.03.2005, “Për gradat dhe karrierën në Gardën e Republikës së Shqipërisë”.

1. **VLERËSIMI I SHKALLËS SË PËRAFRIMIT ME ACQUIS COMMUNAUTAIRE ( PER PROJEKTAKTET NORMATIVE)**

Ky projektligj nuk synon përafrim me *acquis communautaire* të Bashkimit Evropian.

1. **PËRMBLEDHJE SHPJEGUESE E PËRMBAJTES SË PROJEKAKTIT**

Projektligji është ndarë në XIII (trembëdhjetë) krerë dhe 70 nene.

**Kreu i parë,** me titull “Dispozitat e përgjithshme”, përmban dispozita të përgjithshme. Në këtë kre është parashikuar objekti i këtij projekt-ligji, misioni, statusi, parimet e veprimtarisë dhe përkufizime.

**Kreu i dytë**, me titull “Organizimi, veprimtaria dhe funksionimi”, parashikon organizimin e institucionit në nivel Drejtorie të Përgjithshme, Departamenti, Drejtorie, Sektori dhe Seksioni me varësi të drejtpërdrejtë tek Ministri i Brendshëm. Në këtë Kre parashikohen dispozita që lidhen me fushën e veprimtarisë së Gardës, detyrat, subjektet publike dhe private të bashkëpunimit dhe detyrimet e tyre ndaj Gardës së Republikës, përgjegjësitë dhe kufizimet e punonjësit të Gardës.

**Kreu i tretë**, me titull “Personalitetet dhe objektet në ruajtje e mbrojtje”, parashikon personalitetet që ruhen dhe mbrohen nga Garda e Republikës gjatë detyrës së tyre, si edhe kohëzgjatja e sigurimit të tyre nga institucioni pas lënies së detyrës. Si rregull i përgjithshëm, është parashikuar që sigurimi i personaliteteve të kryhet gjatë gjithë kohës së qëndrimit të tyre në detyrë. Pas lënies së detyrës Kryeministri dhe Kryetari i Kuvendit ruhen për katër vite të tjera kurse Presidenti për pesë vite. Në rast se secili prej tre personaliteteve të larta shtetërore qëndron në detyrë më pak se sa parashikohet në Kushtetutë, gëzojnë të drejtën e mbrojtjes nga Garda për gjysmën e kohës së qëndrimit në detyrë. Sa i përket mbrojtjes së personaliteteve të tjera, përcaktohen me VKM se sa do të jetë afati i mbrojtjes së tyre pas përfundimit/lënies së detyrës. Po ashtu në këtë kre përcaktohet edhe afati i ruajtjes e mbrojtjes së objekteve që Garda ka në ruajtje si dhe banesave të personaliteteve.

**Kreu i katërt,** me titull “Autoritetet, Kompetencat, emërimi, lirimi/shkarkimi nga detyra”, parashikon përgjegjësitë dhe kompetencat e Ministrit mbi Gardën, si drejtues politik i institucionit. Në këtë kre përcaktohen qartë po ashtu edhe kompetencat e Drejtorit të Përgjithshëm mbi organizimin, drejtimin dhe veprimtarinë e Gardës në tërësi, i cili në bashkëpunim me struktura të tjera të Ministrisë nxjerr akte administrative. Gjithashtu, parashikohen edhe rastet e lirimit dhe shkarkimit nga detyra të autoritetit më të lartë të Gardës.

**Kreu i pestë,** me titull “Pranimi, Formimi dhe ecuria në karrierë”, parashikon kriteret e përgjithshme dhe të veçanta të pranimit të shtetasve në Gardë, institucionet e arsimimit dhe të trajnimit në vijimësi të punonjësit, betimin, transferimin, transferimin në struktura të tjera, trasferimin e përkoshëm, mbajtjen në dispozicion, pezullimin, rastet e ndërprerjes së marrëdhënieve të punës, rikthimin, të drejtën për informim dhe ankim, vlerësimin e punës.

**Kreu i gjashtë**, me titull “Gradat” parashikon sistemin e ri të gradave, duke rregulluar klasifikimin e niveleve dhe hierarkisë, emërtimin, ecurinë në gradë, kriteret për fitimin e gradës, konkurrimin për gradë, vlerësimin e kandidatëve, arsimin dhe trajnimin për fitimin e gradës, ridhënien e gradës, të drejtën e ankimit dhe përcaktimin e gradave korresponduese për çdo funksion.

Emërtimi i gradave në projektligj, i ndarë sipas niveleve, është:

* 1. Punonjës i nivelit bazë:
1. Inspektor;
2. Inspektor i dytë;
3. Inspektor i parë;
	1. Punonjës i nivelit të mesëm:
4. Nënkomisar;
5. Komisar;
6. Kryekomisar.
	1. Punonjës i nivelit të lartë:
7. Drejtues;
8. Drejtues i parë
	1. Punonjës i nivelit madhor:
9. Drejtues i lartë
10. Drejtues madhor

**Kreu i shtatë,** me titull “Trajtimi i personelit”, parashikon të drejtat e punonjësit gjatë qëndrimit në punë dhe pas largimit nga detyra. Parashikohen: koha e punës dhe e pushimit, rastet e lejes pa të drejtë page, kujdesi për femrat shtatzëna të Gardës, leja e lindjes, trajtimi financiar në marrëdhënie pune, e drejta për sigurim shëdetësor të veçantë, e drejta për sigurim jete, e drejta për përfitim kredie me interesa të butë, kompesim për strehim, mbrojtje e veçantë, trajtimi financiar i punonjësve pas ndërprerjes së marrëdhënieve të punës si dhe trajtimi i familjarëve të punonjësve që kanë humbur jetën për shkak të detyrës.

**Kreu i tetë,** me titull “Disiplina”, parashikon detyrimin e punonjësit të Gardës për respektimin e rregullave të sjelljes dhe etikës gjatë përmbushjes së detyrës. Gjithashtu, janë parashikuar shkeljet e disiplinës, llojet e masave disiplinore dhe afatet e shuarjes së tyre.

**Kreu i nëntë,** me titull “Uniforma, simbolet, shenjat dalluese, dokumenti i identifikimit dhe festa e Gardës së Republikës”, të cilat përcaktohen me vendim të Këshillit të Ministrave, si dhe data e festës zyrtare të krijimit të Institucionit.

**Kreu i dhjetë**, me titull, “Armët, pajisjet, pajisjet kufizuese, përdorimi i forcës dhe mjetet e transportit”, parashikon se punonjësit e Gardës mbajnë armë dhe pajisje për kryerjen e detyrave dhe të shërbimit, përdorin forcën dhe mjete lëvizëse motorrike dhe për shërbime të veçanta mjete të blinduara.

**Kreu i njëmbëdhjetë** me titull **“**Burimet financiare”, parashikon buxhetin e Gardës, i cili është program i veçantë brenda buxhetit të Ministrisë përgjegjëse për rendin dhe sigurinë publike. Drejtuesi i këtij programi buxhetor është Drejtori Përgjithshëm i Gardës dhe buxheti i këtij programi miratohet me ligjin vjetor të Buxhetit të Shtetit. Institucioni pranon donacione e sponsorizime i administron dhe i përdor në bazë të parashikimeve të legjislacionit në fuqi.

**Kreu i dymbëdhjetë,** me titull “Çertifikatat”, parashikon llojet e çertifikatave të cilat i jepen punonjësit të Gardës të dalluar në kryerjen e detyrave.

**Kreu i trembëdhjetë,** me titull “Dispozita kalimtare dhe zbatuese”, parashikon kalimin në sistemin e ri të gradave, duke përcaktuar dhe skemën përkatëse, si dhe janë parashikuar dispozitat për trajtimin e punonjësve gjatë periudhës transitore, miratimi i Rregullores së Gardës së Republikës si dhe dispozitat deleguese dhe të shfuqizimeve. Ky projektligj do të hyjë në fuqi \_\_\_\_ ditë pas botimit në Fletoren zyrtare.

1. **INSTITUCIONET DHE ORGANET QË NGARKOHEN PËR ZBATIMIN E AKTIT**

Për zbatimin e këtij projektligji ngarkohet Ministria e Brendshme dhe Garda e Republikës.

1. **PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Projektligji është hartuar nga grupi i punës i ngritur me Urdhër të Ministrit të Brendshëm nr.295, dt.8.9.2020 “Për ngritjen e grupit të punës për hartimin e projektligjit “Për Gardën e Republikës”.

1. **RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Miratimi i këtij projektligji nuk prodhon efekte financiare.

**PROPOZUESI**

**MINISTRI**

**SANDËR LLESHAJ**